Man met petrol gegooi, aan brand gesteekArgieffoto: Netcare 911 ŉ Man van Pietermaritzburg in KwaZulu-Natal het erge brandwonde opgedoen toe hy met petrol gegooi en daarna aan die brand gesteek is. Chris Botha, Netcare 911-woordvoerder, sê nooddienste het gereageer op ŉ oproep dat ŉ man besig is om te brand in Temple-straat in die middestad van Pietermaritzburg. “Toe die nooddienste by die toneel aankom, het lede van die publiek reeds die vlamme geblus gehad en ook die met petrol deurdrenkte klere van die slagoffer uitgetrek. Hulle het hom toe na veiligheid in ŉ woonstel gelei,” sê Botha. Die slagoffer het brandwonde oor sowat 35% van sy liggaam opgedoen. Hy is onmiddellik na ŉ nabygeleë hospitaal geneem. Volgens Botha is dit in dié stadium onseker wie die man aan die brand gesteek het en wat die motief daarvoor was. ŉ Polisieondersoek na die voorval duur voort.